SL Uradni list Evropske unije C 364/2

Obvestilo o preklicu demarš v zvezi s tretjimi državami, ki so bile 15. novembra 2012 obveščene o možnosti, da bodo opredeljene kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

(2014/C 364/02)

Evropska komisija (v nadaljnjem besedilu: Komisija) je preklicala demarše v zvezi z Republiko Fidži, Republiko Panamo, Republiko Vanuatu in Togoško republiko pri boju proti nezakonitemu, neprijavljenemu in nereguliranemu ribolovu, ki so se začele 15. novembra 2012 s Sklepom Komisije 2012/C 354/01 (1) o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (v nadaljnjem besedilu: uredba IUU).

1. Pravni okvir

V skladu s členom 32 uredbe IUU bi morala Komisija obvestiti tretje države o možnosti, da bodo opredeljene kot nesodelujoče države. Takšno obvestilo je predhodnega značaja. Obvestilo tretjim državam o možnosti, da bodo opredeljene kot nesodelujoče države, temelji na merilih iz člena 31 uredbe IUU.

Komisija bi morala sprožiti vse demarše iz člena 32 zvezi s temi državami. Komisija bi morala v obvestilo vključiti informacije o bistvenih dejstvih in ugotovitvah, na katerih temelji taka opredelitev, možnost teh držav, da se odzovejo in predložijo dokaze, ki spodbijajo opredelitev, ali, kadar je to ustrezno, akcijski načrt in sprejete ukrepe za izboljšanje razmer.

Komisija bi morala tretjim državam dati dovolj časa, da odgovorijo na obvestilo, ter določiti razumen rok, v katerem morajo tretje države odpraviti nepravilnosti.

2. Postopek

Evropska komisija je 15. novembra 2012 uradno obvestila Republiko Fidži, Republiko Panamo, Republiko Vanuatu in Togoško republiko, da obstaja možnost, da bodo opredeljene kot nesodelujoče tretje države pri boju proti nezakonitemu, neprijavljenemu in nereguliranemu ribolovu.

Komisija je poudarila, da so bile te države za preprečitev njihove opredelitve kot nesodelujočih tretjih držav pozvane, naj sodelujejo s Komisijo na podlagi predlaganega akcijskega načrta za odpravo ugotovljenih pomanjkljivosti.

Komisija je začela dialog z Republiko Fidži, Republiko Panamo, Republiko Vanuatu in Togoško republiko. Vse štiri države so predložile ustne in pisne pripombe, ki jih je Komisija proučila in upoštevala. Komisija je nadalje zahtevala in preverjala vse informacije, ki jih je štela za potrebne.

Republika Fidži, Republika Panama, Republika Vanuatu in Togoška republika so sprejele potrebne ukrepe za prenehanje zadevnih dejavnosti nezakonitega, neprijavljenega in nereguliranega ribolova in preprečevanje vseh takih dejavnosti v prihodnosti ter odpravile vsa dejanja ali opustitve dejanj, ki so privedli do obvestila o možnosti, da bodo opredeljene kot nesodelujoče države v boju proti nezakonitemu, neprijavljenemu in nereguliranemu ribolovu.

3. Sklepne ugotovitve

Komisija zato v danih okoliščinah in po pregledu zgoraj navedenih premislekov ugotovi, da se demarše v zvezi z Republiko Fidži, Republiko Panamo, Republiko Vanuatu in Togoško republiko v skladu z določbami člena 32 uredbe IUU glede opravljanja njihovih nalog, ki so jim naložene v skladu z mednarodnim pravom kot državam zastave, pristanišča, obalne države ali države trga, in njihovih ukrepov za preprečevanje nezakonitega, neprijavljenega in nereguliranega ribolova, prekličejo. Komisija je uradno obvestila ustrezne pristojne organe.

Zgoraj navedeni preklic demarš ne izključuje nobenih morebitnih poznejših ukrepov, ki jih sprejme Komisija ali Svet, če dejstva kažejo, da država ne izpolnjuje dolžnosti, ki so ji naložene v skladu z mednarodnim pravom kot državi zastave, pristanišča, obalni državi ali državi trga ter v skladu s katerimi mora ukrepati za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.

(1) UL C 354, 17.11.2012, str. 1.